钦定古今图书集成/明伦汇编/氏族典/第031卷 > 《凌迪知万姓统谱》 > 仝寅
## 钦定古今图书集成/明伦汇编/氏族典/第031卷 > 《凌迪知万姓统谱》 > 仝寅

按《明外史仝寅传》：“寅字景明，安邑人。生十二岁而瞽，
乃从师学京房术，为占祸福，多奇中。父清游大同，携
之行塞上。石亨为参将，酷信之，每事咨焉。英宗北狩，
遣使问还期，筮得干之初，寅曰大吉。四为初之应，初
潜四跃，明年岁在午，其干庚。午，跃候也。庚，更新也。龙
岁一跃，秋潜秋跃，明年仲秋驾必复。但繇勿用应在
渊，还而复，必失位。然象龙也，数九也。四近五，跃近飞。
龙在丑，丑曰赤奋若。复在午，午色赤，午奋于丑，若顺
也，天顺之也。其于丁，象大明也。位于南方，火也。寅其
生，午其王；壬其合也。至岁丁丑月寅日，午合于壬，帝
其复辟乎？”已而悉验。石亨入督京营，挟与偕及也先
逼都城，城中人恟惧，或请筮之，寅曰：“彼骄我盛，战必
胜。”寇果败去。明年，也先请遣使迎上皇，廷臣疑其诈，
寅力言于亨曰：“彼顺天仗义，我中国反失奉迎礼，宁
不贻笑外蕃？”亨乃与于谦决计，上皇果还。景泰三年，
锦衣指挥卢忠告变，外议汹汹。忠一日屏人请筮，寅
叱之曰：“是兆大凶，死不足赎。”已而忠果伏诛。英宗复
辟将官寅，寅固辞。命赐金钱、金卮诸物。其父官指挥
佥事，将赴徐州，英宗虑寅偕行，乃授锦衣百户，留京
师。寅见石亨势盛，每因筮戒以持满之道。亨不能用，
卒及于祸。寅以筮游公卿贵人间，莫不信重之，然无
一语及私。年几九十乃卒。